***** ΚΑΝΟΝΙΣΜΟΣ (ΕΟΚ) αριθ. 2957/84 ΤΟΥ ΣΥΜΒΟΥΛΙΟΥ της 22ας Οκτωβρίου 1984 περί χορηγήσεως ενισχύσεως κατά την κατανάλωση βουτύρου στην Ελλάδα και στην Ιταλία ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 12 παράγραφος 2, την πρόταση της Επιτροπής, Εκτιμώντας: ότι η κατάσταση της αγοράς του βουτύρου στην Κοινότητα χαρακτηρίζεται από σημαντικές διαθέσιμες ποσότητες και πρέπει, ως εκ τούτου, να αυξηθεί η κατανάλωση βουτύρου με όλα τα κατάλληλα μέσα· ότι η πτώση των τιμών στην τελική κατανάλωση αποτελεί αποτελεσματικό μέσο για την επίτευξη του σκοπού αυτού· ότι για τον σκοπό αυτόν η Επιτροπή σχεδιάζει, βάσει του άρθρου 6 παράγραφος 7 του κανονισμού (ΕΟΚ) αριθ. 804/68, ad hoc να λάβει ειδικά μέτρα που συνεπάγονται πρόσθετη μείωση της τιμής του βουτύρου που αγοράζεται για άμεση κατανάλωση εν όψει των εορτών του τέλους του έτους· ότι η εφαρμογή των εν λόγω μέτρων θέτει ιδιαίτερα προβλήματα στην Ελλάδα και στην Ιταλία· ότι πράγματι η αγορά του βουτύρου σ ' αυτά τα κράτη μέλη, χαρακτηρίζεται από πολύ μικρά ή ανύπαρκτα δημόσια αποθέματα και από περιορισμένες ποσότητες που αποτελούν αντικείμενο συμβάσεων ιδιωτικής αποθεματοποιήσεως· ότι, για να μην τεθούν σε μειονεκτική θέση οι καταναλωτές αυτών των κρατών μελών σε σχέση με τους καταναλωτές των άλλων κρατών μελών, πρέπει να προβλεφθεί η δυνατότητα επιδοτήσεως βουτύρου στην Ελλάδα και στην Ιταλία με τους ίδιους όρους με εκείνους υπό τους οποίους πωλείται το βούτυρο και στα άλλα κράτη μέλη, στα πλαίσια του εν λόγω μέτρου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Στην Ελλάδα και στην Ιταλία χορηγείται ενίσχυση στην άμεση κατανάλωση βουτύρου. 2. Το ποσό αυτό της ενισχύσεως καθορίζεται σε 160 ECU ανά 100 χιλιόγραμμα. Άρθρο 2 Οι λεπτομέρειες εφαρμογής του παρόντος κανονισμού προβλέπουν ιδίως μια οριακή ημερομηνία για την συσκευασία του βουτύρου σε μικρά πακέτα, τη μέγιστη ποσότητα βουτύρου που μπορεί να τύχει της επιδοτήσεως του άρθρου 1, καθώς και διατάξεις που εξασφαλίζουν ότι το βούτυρο θα καταναλίσκεται στο κράτος μέλος για το οποίο προορίζεται. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 22 Οκτωβρίου 1984.

[Source: multi_eurlex | Tokens: 2350]